สังคมข่าวหุ้น
*แรงซื้อหุ้นบลูชิพหนุนดัชนีพลิกปิดบวก 1 จุด ลุ้นวันนี้ (16 ธ.ค.) วิ่งต่อ จับตาแนวรับ 1,455 จุด โดยดัชนีปิดตลาดวานนี้ (15 ธ.ค.) ที่ระดับ 1,477.21 จุด บวก 1.08 จุด หรือ 0.07% มูลค่าการซื้อขาย 9.17 หมื่นล้านบาท “รายย่อย-ต่างชาติ” นำทีมเคาะขวาเข้าพอร์ต 4.1 พันล้านบาท
15 ธ.ค. 2563

ดวงดี
*แรงซื้อหุ้นบลูชิพหนุนดัชนีพลิกปิดบวก 1 จุด ลุ้นวันนี้ (16 ธ.ค.) วิ่งต่อ จับตาแนวรับ 1,455 จุด โดยดัชนีปิดตลาดวานนี้ (15 ธ.ค.) ที่ระดับ 1,477.21 จุด บวก 1.08 จุด หรือ 0.07% มูลค่าการซื้อขาย 9.17 หมื่นล้านบาท “รายย่อย-ต่างชาติ” นำทีมเคาะขวาเข้าพอร์ต 4.1 พันล้านบาท
*หลังจากสถานการณ์ต่าง ๆ มีทิศทางที่ดีขึ้นตลาดหุ้นไทยก็ได้รับอานิสงส์ไปด้วย โดยนักวิเคราะห์ต่างออกมาปรับเป้าหมายดัชนีปีหน้า
*บล.บัวหลวง มีมุมมองเชิงบวกต่อทิศทางของตลาด โดยมีการปรับเป้าหมายของดัชนีสิ้นปี 2564 ขึ้นจาก 1,470 จุด เป็น 1,548 จุด อิง EPS ที่ 86 (สูงกว่าตลาดที่ 78.9) และ PER ที่ 18 เท่า โดยปัจจัยหนุนจะมาจากการฟื้นตัวของภาพเศรษฐกิจ, วัคซีน, สภาพคล่องในตลาดจากที่ธนาคารกลางหลายประเทศยังมีการอัดฉีดเงินเข้ามาในระบบ
*มากันที่ฝั่ง บลจ.กสิกรไทย มองเศรษฐกิจโลกฟื้นตัวรับข่าวดีที่คาดว่าจะใช้วัคซีนได้กลางปีหน้า โดยรวมตลาดหุ้นโลกยังมีแรงหนุนจากสภาพคล่องที่ท่วมท้น และอัตราดอกเบี้ยที่คาดว่ายังอยู่ในระดับต่ำต่อไปอีก พร้อมประกาศจ่ายปันผล 4 กองทุนต่างประเทศ รวมกว่า 300 ล้านบาท
*สำหรับหุ้นเนื้อหอม TQM ที่กองทุนรุมจีบตั้งแต่เริ่มเข้าซื้อขายในตลาดฯ ซึ่งปัจจุบันราคาหุ้นปรับขึ้นมาอยู่ที่ 116 บาท เพิ่มขึ้น 5-6 เท่าตัว จากราคาไอพีโอ 23 บาท และเคยทำราคาสูงสุดที่ 140 บาท ผู้บริหารแอบบอกมาว่า ปีหน้าวางเป้ายอดขายโต 15% หรือแตะ 1.7 หมื่นล้านบาท พร้อมปิดดีลธุรกิจโบรกเกอร์ 1 ราย ล่าสุด ได้ออกผลิตภัณฑ์ประกันภัยราคาไม่แพงภายใต้ แคมเปญ “TQM ประกันเพื่อคนตัวเล็ก”
*มากันที่ข่าวของ ETC โดย “เอกรินทร์ เหลืองวิริยะ” ประธานเจ้าหน้าที่บริหารและกรรมการผู้จัดการ เผยว่า ได้ย้ายเข้าซื้อขายใน SET มีผลตั้งแต่วานนี้ เพื่อเปิดทางให้นักลงทุนสถาบันรายใหญ่เข้าลงทุน พร้อมลุยแผนขยายกิจการโรงไฟฟ้าตามเป้า
*“ชวนินทร์ บัณฑิตกฤษดา” ประธานกรรมการบริหารและประธานเจ้าหน้าที่บริหาร JWD แย้มผลงานไตรมาส 4/2563 ดีกว่าไตรมาสก่อน รับอานิสงส์ดีมานด์ฟื้นตัวเด่น แถมมองวัคซีนเริ่มหนุนภาคการขนส่งในอนาคต
*FORTH ฟุ้งไตรมาส 4/2563 ฟอร์มเจ๋ง อานิสงส์โครงการรอบุ๊กเพียบ แถมยิ้มรับงานกรมการปกครองราว 787.33 ล้านบาท หนุน Backlog พุ่งแตะ 2.9 พันล้านบาท กินยาวปี 2564 เดินเกมรุกชิงงานใหม่อย่างต่อเนื่อง
*ปิดท้ายกันที่ บริษัท เซนต์เมค จำกัด (มหาชน) หรือ SMD จะนำหุ้นเข้าจดทะเบียนในตลาดหลักทรัพย์ เอ็ม เอ ไอ (mai) โดยจะเสนอขายหุ้น IPO จำนวน 54 ล้านหุ้น หรือ 25.23% ของจำนวนหุ้นสามัญที่ออกและเรียกชำระแล้วทั้งหมด ราคาพาร์หุ้นละ 0.50 บาท โดยมี บริษัท แคปปิตอล วัน พาร์ทเนอร์ จำกัด เป็นที่ปรึกษาทางการเงิน
*โค้งสุดท้ายของปี SSF&amp;RMF เลือกซื้ออะไรดี ! ตลาดหลักทรัพย์แห่งประเทศไทย ร่วมกับสมาคมบริษัทจัดการลงทุน และโครงการให้เงินทำงานผ่านกองทุนรวม ชวนหาคำตอบทุกเรื่องกองทุน จัดมาครบดูจบเลือกได้เลยกับ Mutual Fund Fair “เปิดร้านออนไลน์ ขายกองทุนประหยัดภาษี” ชมสดพร้อมกัน วันเสาร์ที่ 19 ธันวาคม 2563 เวลา 13.30-16.00 น. ผ่าน Facebook Live : Thai Mutualfund : ให้เงินทำงาน ผ่านกองทุนรวม
*อาคเนย์ กลุ่มธุรกิจประกันและการเงิน จัดหนักโค้งสุดท้ายปี 63 คัดผลิตภัณฑ์ประกัน ให้ผลตอบแทนสูงสุดถึง 300% ในงาน Money Expo Year-End 2020 ตอบโจทย์ความต้องการในทุกช่วงของชีวิต ทั้งลงทุน ออมเงิน และลดหย่อนภาษีสูงสุด 100,000 บาท อาทิ ประกันชีวิตลดหย่อนภาษี “อาคเนย์คุ้มสุข เต็มสิบ 10/5” ให้ผลตอบแทนสูงสุดถึง 300% และผลิตภัณฑ์ประกันภัยที่ให้ความคุ้มครอง คุ้มค่า ทุกความต้องการทั้งประกันสุขภาพ ประกันอุบัติเหตุ ประกันภัยรถยนต์ และที่อยู่อาศัย